Nosakot brīvības atņemšanas sodu nosacīti, tiesa nevar piemērot papildsodu – policijas kontroli

Saskaņā ar Krimināllikuma 55.panta pirmo daļu nosacīti notiesājot, var piespriest papildsodus, izņemot policijas kontroli un izraidīšanu no Latvijas Republikas. Tiesa, nosakot brīvības atņemšanas soda izciešanu nosacīti, nepamatoti kā papildsodu bija noteikusi policijas kontroli.

Lietā SKK-J-238/2011

(Krimināllieta Nr. 11360002408)
Latvijas Republikas Augstākās tiesas Senāta Krimināllietu departaments šādā sastāvā: 

senators referents A.Nusberga,

senators I.Radzeviča,
senators V.Čiževskis
izskatot rakstveida procesā krimināllietu sakarā ar Ģenerālprokuratūras Krimināltiesiskā departamenta virsprokurora A.Kalniņa iesniegto protestu Kriminālprocesa likuma 63.nodaļas kārtībā par Kuldīgas rajona tiesas 2009.gada 17.februāra spriedumu,

konstatēja

Ar Kuldīgas rajona tiesas 2009.gada 17.februāra spriedumu
[pers. A], personas kods [..], 

atzīts par vainīgu un sodīts pēc Krimināllikuma 176.panta trešās daļas ar brīvības atņemšanu uz 3 gadiem, konfiscējot mantu un ar policijas kontroli uz 2 gadiem;
pēc Krimināllikuma 193.panta otrās daļas ar brīvības atņemšanu uz 10 mēnešiem.
Saskaņā ar Krimināllikuma 50.pantu galīgais sods [pers. A] pēc noziedzīgo nodarījumu kopības noteikts, ietverot vieglāko sodu smagākajā, brīvības atņemšana uz 3 gadiem, konfiscējot mantu, un policijas kontrole uz 2 gadiem.
Piemēroti Krimināllikuma 55.panta nosacījumi un brīvības atņemšanas sods [pers. A] noteikts nosacīti ar pārbaudes laiku uz 3 gadiem. 

Ne apelācijas, ne kasācijas kārtībā spriedums nav pārsūdzēts. Spriedums stājies spēkā 2009.gada 7.martā.

Kriminālprocesa likuma 63.nodaļas kārtībā par Kuldīgas rajona tiesas 2009.gada 17.februāra spriedumu protestu iesniedzis Ģenerālprokuratūras Krimināltiesiskā departamenta virsprokurors A.Kalniņš. Protestā lūgts atcelt Kuldīgas rajona tiesas 2009.gada 17.februāra spriedumu daļā par [pers. A] noteikto papildsodu – policijas kontroli.

Virsprokurors norāda, ka Kuldīgas rajona tiesa, taisot 2009.gada 17.februāra spriedumu, ir pieļāvusi Kriminālprocesa likuma 574.panta 1.punktā paredzēto pārkāpumu, kas novedis pie notiesātās personas stāvokļa nelikumīgas pasliktināšanas. 

Prokurors protestā norāda, ka, nosakot [pers. A] nosacītu brīvības atņemšanas sodu, Kuldīgas rajona tiesa nav ņēmusi vērā Krimināllikuma 55.panta piektās daļas nosacījumus, tas ir, ka nosacīti notiesājot var piespriest papildsodus, izņemot policijas kontroli un izraidīšanu no Latvijas Republikas. 
Izskatījis krimināllietas materiālus, apsvēris virsprokurora protesta motīvus, Augstākās tiesas Senāta Krimināllietu departaments uzskata, ka virsprokurora protests ir apmierināms. 

Senāta Krimināllietu departaments konstatē, ka Kuldīgas rajona tiesa, taisot 2009.gada 17.februāra spriedumu, nepareizi noteikusi [pers. A] papildsodu – policijas kontroli. 
Saskaņā ar Krimināllikuma 50.pantu galīgais sods [pers. A] noteikts, ietverot vieglāko sodu smagākajā – brīvības atņemšana uz 3 gadiem, konfiscējot mantu un policijas kontrole uz 2 gadiem. Piemērojot Krimināllikuma 55.panta nosacījumus brīvības atņemšanas sods noteikts nosacīti ar pārbaudes laiku uz 3 gadiem.

Saskaņā ar Krimināllikuma 55.panta pirmo daļu nosacīti notiesājot, var piespriest papildsodus, izņemot policijas kontroli un izraidīšanu no Latvijas Republikas.

Senāta Krimināllietu departaments norāda, ka Kuldīgas rajona tiesa, nosakot [pers. A] papildsodu, nav ņēmusi vērā Krimināllikuma 55.panta piektās daļas nosacījumus un nepareizi piemērojusi papildsodu. 
Senāta Krimināllietu departaments atzīst, ka Kuldīgas rajona tiesa pieļāvusi Kriminālprocesa likuma 574.panta 1.punktā norādīto Krimināllikuma Vispārīgās daļas panta pārkāpumu, nepareizi piemērojot Krimināllikuma 55.pantu, kas novedis pie notiesātās personas stāvokļa nelikumīgas pasliktināšanas. Tādējādi Kuldīgas rajona tiesas 2009.gada 17.februāra spriedums atceļams daļā par papildsoda noteikšanu [pers. A].
Pamatojoties uz teikto un vadoties no Kriminālprocesa likuma 670., 585., 587.panta, Augstākās tiesas Senāta Krimināllietu departaments
nolēma

Protestu apmierināt. Kuldīgas rajona tiesas 2009.gada 17.februāra spriedumu grozīt; atcelt papildsoda - policijas kontrole - noteikšanu [pers. A], personas kods [..].
Pārējā daļā spriedumu atstāt negrozītu.
Lēmums nav pārsūdzams.

